b'\n_START_ARTICLE_\nHermes\n_START_SECTION_\nHermese j\xc3\xa4rglased\n_START_PARAGRAPH_\nPaan oli Hermese ja printsess Dryope poeg. Dryopet kohutas tema inetu, poolsikust laps ning ta jooksis \xc3\xa4ra. Hermes viis lapse Ol\xc3\xbcmposele, kus jumalad nautisid lapse naeru ja heas\xc3\xbcdamlikkust. Paanist sai jumal, keda austasid eriti lambakarjused ja k\xc3\xbctid._NEWLINE_Abderos oli Hermese poeg, kelle s\xc3\xb5id \xc3\xa4ra Diomedese m\xc3\xa4rad. Abderos oli l\xc3\xa4inud m\xc3\xa4rade juurde koos oma s\xc3\xb5bra Heraklesega._NEWLINE_Hermaphroditos oli Hermese kolmas poeg, kelle ema oli Aphrodite. Jumalad muutsid ta hermafrodiidiks, tulles vastu tema armastuse tagasi l\xc3\xbckanud Salmakise palvetele.\n_START_SECTION_\nTeised lood\n_START_PARAGRAPH_\nKui Hermes armastas Herset, tuli nende vahele armukade Aglaulos, kes keeldus \xc3\xa4ra minemast. Hermes muutis ta kiviks. Kephalos oli Hermese ja Herse poeg. Hermesel oli ka poeg Keryx Herse teise \xc3\xb5e Pandrososega. Aglaulosega oli Hermesel poeg Eumolpos._NEWLINE_Zeus armastas Argose printsessi Iot ja muutis ta lehmaks, et kaitsta teda Hera eest. Hera kahtlustas pettust ja k\xc3\xbcsis lehma kingituseks. Zeus ei saanud keelduda ja Hera pani Argose lehma valvama. Hermes uinutas Zeusi k\xc3\xa4sul Argose magama ja p\xc3\xa4\xc3\xa4stis Io, kuid Hera saatis parmu teda lehma kujul olevat Iot hammustama. Zeus muutis ta l\xc3\xb5puks inimeseks tagasi ning Io sai Zeusi ja enda poja Epaphose kaudu Heraklese esiemaks._NEWLINE_Hermes p\xc3\xa4\xc3\xa4stis Odysseuse Kalypso ja Kirke k\xc3\xa4est, veendes esimest lubada tal \xc3\xa4ra minna ja valmistades Odysseusele rohu, mis kaitses teda Kirke v\xc3\xb5lude vastu. Hermes t\xc3\xb5i ka Eurydike Hadesesse tagasi, kui Orpheus oli ta teist korda kaotanud. Hermes muutis ka min\xc3\xbcaadid nahkhiirteks. Triiadele \xc3\xb5petas ta ennustamise kunsti._NEWLINE_M\xc3\xbckeene kuningas Atreus v\xc3\xb5ttis trooni tagasi oma vennalt Thyesteselt, kasutades targalt petiselt Hermeselt saadud n\xc3\xb5uannet. Thyestes oli n\xc3\xb5us andma kuningriigi tagasi, kui p\xc3\xa4ike liigub taevas tagurpidi. Zeus panigi p\xc3\xa4ikese tagurpidi liikuma. Atreus v\xc3\xb5ttis trooni tagasi ja pagendas Thyestese.'